עודד ליפשיץ (עיתונאי)

עודד ליפשיץ (11 במאי 1940 – ככל הנראה סוף נובמבר 2023) היה עיתונאי ישראלי ופעיל חברתי, ממייסדי קיבוץ ניר עוז במערב הנגב הצפוני. נחטף לרצועת עזה במהלך הטבח בניר עוז, במתקפת הפתע על ישראל ב-7 באוקטובר 2023, וכעבור כחודש נרצח בשבי הג'יהאד האסלאמי הפלסטיני.

גופתו של ליפשיץ הובאה לישראל ב-20 בפברואר 2025, יותר משנה לאחר שנחטף ונרצח.

 קורות חייו ופועלו 
ליפשיץ נולד וגדל בחיפה בימי המנדט הבריטי. הוא היה חניך השומר הצעיר וסיים את לימודיו בבית הספר הריאלי העברי בעיר בשנת 1957 (מחזור ל"ח). את שירותו בצה"ל עשה כלוחם בגדוד 50 של הנח"ל המוצנח ולחם במלחמות ששת הימים, ההתשה, יום כיפור ולבנון הראשונה.

ליפשיץ נמנה עם הגרעין המייסד של קיבוץ ניר עוז שבעוטף עזה. הוא שימש בקיבוץ בתפקידים שונים וביניהם מזכיר, מרכז, גזבר, יו"ר ועדת חינוך, יו"ר כלכלי. בהמשך הוצע לו לשמש רכז הדור הצעיר במפלגת מפ"ם אך סירב.

 כעיתונאי 
בשנים 1983–1995 עבד כעיתונאי ופובליציסט ב"על המשמר" (העיתון היומי של תנועת "השומר הצעיר"). כמו כן פרסם רשימות ותחקירים במוסף "הדף הירוק", של העיתון אשר עסק בנעשה בתוך התנועות הקיבוציות. כתבותיו עסקו בנושאים חברתיים, מדיניים ואידאולוגיים. בין היתר, עסק בביקורת על התנועות הקיבוציות ובחשיפת פרשיות פיננסיות בהן הסתבכו, דבר שלא היה אופייני בעיתון שהיה ביטאונה של תנועת הקיבוץ הארצי. אחד ממאמריו הבולטים היה ביקורת בעקבות הפלת המטוס הלובי בסיני, שבו טען כי למרות שטייס המטוס שגה, הצמרת המדינית והביטחונית שקיבלה את ההחלטה חמקה מאחריות. ליפשיץ כתב עוד כי לדעתו יש סכנה שההתחמקות מאחריות תמנע את הפקת מלוא הלקחים לגבי מקרים דומים בעתיד.

בעקבות יום האדמה ב-1976 פרסם ליפשיץ מאמר עמדה בו כתב: 

במאמרו "הערומים והתמימים" תיאר את השנים הרבות בהן עסק בתחומים בעייתיים בפיתחת רפיח בכנסים, בהפגנות, במפגשים עם אישי ציבור ותושבים, כתב מכתבים ומאמרים. במאמר הדגיש מספר תחומים בעייתיים עיקריים לראייתו: ההתיישבות היהודית בפיתחה עלולה להיות אבן נגף לשלום, כשיגיע, העוול שנעשה לבדואים בפיתחה ובמיוחד על כך שנושלו משטחי השדות הפוריים לצורך הקמת אזור התעשייה של העיר ימית. ליפשיץ הדגיש במאמר שלעמדתו חייבים לשמור על חיץ ביטחוני בפיתחה, וטען שככל שדוגלים בעמדה יונית ודוגלים בעצמאות פוליטית ובהגדרה עצמית לתושבי השטחים, כך גדל הצורך הביטחוני אסטרטגי בחיץ ביטחוני בפיתחה. ליפשיץ טען גם שהתקציבים ליישובי הנגב כגורם ביטחוני, איפשרו בעבר להפכם למבצרים עם מוצבים, בונקרים וסבך גדרות הגנה מסביב. ואילו אחרי שנות השבעים תקציב ההגנה המרחבית נמוך, ועוד תובעים לקצץ אותו, כלומר ממקמים את ההגנה המרחבית והיישובית בשוליים.

בעקבות מאמרו של אהרן מגד "טרגדיה ישראלית", העוסק בפינוי חבל ימית כחלק מהסכם השלום עם מצרים ומציג את המצב כטרגדיה לשני העמים, ענה לו ליפשיץ: 

ליפשיץ הוביל קו של היפתחות לתקשורת ביקורתית ואמינה בעיתונות התנועתית והקיבוצית. הוא שלל את הגישה שרווחה אז בקיבוצים אשר לפיה אין להוציא לעיתונות החיצונית והארצית, את הכביסה הפנימית של משפחת הקיבוץ. היו כלפי דרכו טענות רבות אך הוא טען שיש חברים שרוצים עיתונות ליברלית ואחרים, שמפחדים מכל חשיפה של ביקורת פנימית. ליפשיץ היה לוחם עקבי וחריג למען שקיפות המידע ובירורת על מהלכי הממסד. הוא שלל את הגישה שרווחה אז בקיבוצים אשר לפיה אין להוציא לעיתונות החיצונית והארצית, את הכביסה הפנימית של משפחת הקיבוץ.

במשך מספר שנים הכין כתבות לתוכנית הרדיו "שעה קלה על כלכלה" ששודרה בגלי צה"ל.

בשנים 2015–2022 פרסם מאמרים בעיתון "הארץ".

 פעילות ציבורית וחברתית 
ליפשיץ היה פעיל במסגרות צעירי מפ"ם ומפ"ם וייצג את קיבוצי האזור בכינוסים וועידות הקיבוץ הארצי והמפלגה. פעילותו הייתה בין היתר בתחומים מקומיים ואזוריים: חבר הוועדה המדינית של מפ"ם.

בשנות ה-70 של המאה ה-20 היה ליפשיץ פעיל מרכזי, יחד עם מוטי כנען מקיבוץ כרם שלום במחאה נגד ההתנחלות ברצועת עזה ובסיני בגלל הפגיעה בתושבים הערבים, והיה מיוזמי כנס ניר עוז. הוא השתתף במשלחת של מפ"ם בראשות ח"כ מאיר תלמי בפתחת רפיח בעקבות תלונות תושבים בדואים על עקירת עצי פרי והרס מבנים פרטיים בקרבת היישוב ימית בעת הקמתו. בנוסף, השתתף ליפשיץ במסיבת עיתונאים שקיים הוועד לזכויות הבדואים על אדמותיהם בנגב, בבית-סוקולוב בת״א, באוקטובר 1977.

במשך שנים רבות התנדב ליפשיץ בעמותת "בדרך להחלמה".

 הגן הקוצני 
ממוזער|יוכבד ליפשיץ עם הנשיא יצחק הרצוג בהלווייתו ב-25 בפברואר 2025
250px|ממוזער|שמאל|יזהר ליפשיץ בנו של עודד ליפשיץ מתחבק עם הנשיא יצחק הרצוג בהלוויית עודד ליפשיץ, 25 בפברואר 2025
ליפשיץ ורעייתו יוכבד טיפחו גן קקטוסים, סוקולנטים וחלבלובים על שטח של דונם באחת מפינות קיבוצם. תחביבם המיוחד כולל גם ניקיון השטח, הדברת מזיקים, פיתוח סוגי הקקטוסים על-ידי הרכבות היוצרות בסופו של דבר צורות שונות, איסוף הזרעים תחזוקת מערכת ההשקיה. למרות שזהו תחביבם הפרטי, הקיבוץ מעודד ורואה בעין יפה את טיפוחו של גן הקקטוסים ומסייע מבחינה תקציבית. גן הקקטוסים בניר־עוז הפך כבר למוקד צילומים ידוע בקיבוץ ולאורחיו הקבועים, הרואים בו כמעין מדגם בזעיר אנפין של מרחב קקטוסים פראי במקסיקו. הצמח הראשון שממנו התחיל הגן היה מאוסף הצמחים של אחותו של עודד מחיפה. הגן שרד את מתקפת השבעה באוקטובר וכיום דואגים לו ילדים, נכדיהם ומתנדבים שמגיעים לשקם ולשמר את מפעל החיים של עודד.

 החטיפה לעזה ומותו 
ב-7 באוקטובר 2023 במהלך הטבח בניר עוז שהתרחש כחלק ממתקפת הפתע על ישראל נחטפו ליפשיץ ואשתו יוכבד מביתם לעזה בידי מחבלי חמאס, וביתם הועלה באש. ב-23 באוקטובר שוחררה אשתו יוכבד. השניים הוחזקו בנפרד. נרצח בשבי הג'יהאד האיסלמי לאחר חטיפתו, ככל הנראה בסוף נובמבר 2023. ב-20 בפברואר 2025 הוחזרה וזוהתה גופתו במסגרת עסקת החטופים, יחד עם גופותיהם של אריאל ביבס בן ה-4 ואחיו הקטן, כפיר בן ה-10 חודשים, שהיו הילדים החטופים האחרונים בעזה. נקבר ב-25 בפברואר 2025 בניר עוז. בהלווייתו השתתפו נשיא המדינה יצחק הרצוג ושר הפנים משה ארבל.

ליפשיץ היה נשוי ליוכבד, מורה לחינוך גופני וצלמת, ולהם ארבעה ילדים. נכדו, דניאל ליפשיץ, הוא כדורגלן עבר ששיחק בעמדת השוער.

 הנצחה 
ספר מורשת, אמונה ורעיון-עד קצה הגבול הופק לזכרו של ליפשיץ על ידי יד יערי. בספר כלולים מאות רשימות, כתבות ומאמרים מפרי עטו שהתפרסמו בעיתונים במשך שנים רבות בעיתונים שונים."עד קצה הגבול" מספר דרך עיניו של ליפשיץ את סיפורה של מדינת ישראל, את המלחמות שאליהן יצא כלוחם, ואת המאבקים על דמותה של המדינה וערכיה. לצד המאבקים מתגלה אוהב אדם, המגלה אמפתיה גם למי שאינם שותפים לאמונותיו או לסביבתו החברתית, וגם לאויב הפלסטיני המר, שדווקא איתו יש להגיע לשלום ולפיוס. ליפשיץ תכנן להפקיד את ארכיונו האישי ביד יערי, ארכיון השומר הצעיר הקיבוץ הארצי, בסוף 2023. הספר הוא חלק ממפעל ההנצחה של עודד ליפשיץ לשמר את מורשתו ואת משנתו של עודד בזירה הציבורית לאורך הזמן, ולכבד את מפעל חייו. אירוע השקת הספר לזכרו התקיים במוזיאון תל אביב.

דף שהוא חלק מפרויקט של המשרד לשוויון חברתי וקידום מעמד האישה – אתר ההנצחה לאזרחים הוותיקים חללי מלחמת חרבות ברזל.

פרויקט הנצחה דיגיטלי כולל מפה אנטראקטיבית

 לקריאה נוספת 
 יעל אינגל, החזירו לי את ארץ הצבר: מה קרה לגן האוהבים הקוצני של קיבוץ ניר עוז?, באתר הספרייה הלאומית
 זילברמן חיותה, זו אותה האהבה: בהוקרה לוותיקי ניר-עוז לכבוד שנת השישים, הוצאת ניר עוז
 עודד ליפשיץ, עד קצה הגבול, הוצאת הקיבוץ המאוחד ויד יערי, 2025

קישורים חיצוניים




 עודד ויוכבד ליפשיץ, בבלוג "עמירם במשעולי ישראל"
 זוכרים את עודד ליפשיץ, באתר תאגיד השידור הישראלי
 עודד ליפשיץ ז"ל בראי ארכיון יד יערי

הערות שוליים

קטגוריה:בוגרי השומר הצעיר
קטגוריה:בוגרי בית הספר הריאלי
קטגוריה:חיילי חטיבת הנח"ל
קטגוריה:מייסדי קיבוצים
קטגוריה:סגל על המשמר
קטגוריה:עיתונאים ישראלים
קטגוריה:ניר עוז: אישים
קטגוריה:חיפה: אישים
קטגוריה:מפ"ם
קטגוריה:חברי בדרך להחלמה
קטגוריה:חטופי ניר עוז
קטגוריה:חטופים ישראלים שנרצחו במלחמת חרבות ברזל
קטגוריה:בני ערובה וחטופים בטבח שבעה באוקטובר
קטגוריה:עיתונאים שנחטפו ונהרגו
קטגוריה:אישים הקבורים בקיבוצים
קטגוריה:ישראלים שנולדו ב-1940